﻿၁ တံၤမသ့း 1 Timothy 1

1 ယ့ၣ်ၡူးခရံာ် အပှၤတၢ်မၢဖိ, ဒ်ယွၤလၢအအုၣ်က့ၤခီၣ်က့ၤပှၤ, ဒီးယ့ၣ်ၡူးခရံာ် ပတၢ်မုၢ်လၢ်, အတၢ်မၤလိာ်အသိး, ယၤစီၤပီလူးအံၤ, 2 ယစံးဘၣ်ယဖိနီၢ်နီၢ် လၢတၢ်နာ် အပူၤ, စီၤတံၤမသ့းဧၢ, မ်တၢ်ဘျုးတၢ်ဖှိၣ်, တၢ်သူၣ်ကညီၤသးကညီၤ, တၢ်ဃူတၢ်ဖိး လၢပပၢ်ယွၤဒီး ပကစၢ် ယ့ၣ်ၡူးခရံာ် အအိၣ်, ဘၣ်နၤ တက့ၢ်. 3 လၢယလဲၤဆူ မၤက့းဒနံန့ၣ်, ဒ်ယဃ့ကညးနၤ လၢနကအိၣ်ဒံး လၢအ့းဖ့းစူး အပူၤ, ဒ်သိး နကမၤလိာ် ပှၤတနီၤနီၤ လၢအသုတသိၣ်က့ၤသီက့ၤ တၢ်အဂုၤအဂၤ တဂ့ၤ, 4 လၢအသု တသးအိၣ်ပူတဖၣ်, ဒီးတၢ်ဂံၢ်ထံးဃဲၤလာ် လၢအကတၢၢ် တအိၣ်ဘၣ် တဂ့ၤ အသိးန့ၣ်, မၤတက့ၢ်. တၢ်န့ၣ်တဖၣ် တမၤဂၢၢ်မၤကျၢၤဘၣ် ယွၤအလုၢ်အလၢ် လၢအဘၣ်ဃးဒီး တၢ်နာ်ဘၣ်, အခိၣ်တလိာ် မၤအါထီၣ် တၢ်အ့ၣ်လိာ်ဆိးက့လိာ်န့ၣ်လီၤ. 5 တၢ်မၤလိာ်န့ၣ် အကတၢၢ် မ့ၢ်တၢ်အဲၣ်တၢ်ကွံ ဘၣ်ဃးဒီး သးကဆှီ, ဒီးသး လၢအသ့ၣ်ညါဒၣ်တၢ် လၢအဂ့ၤ, ဒီးတၢ်နာ်နီၢ်နီၢ်လီၤ. 6 တၢ်န့ၣ်တဖၣ် ပှၤတနီၤနီၤ ဟးကမၣ်ဝဲ သတးဒီး, လဲၤကပိာ်ကပၤဆူ တၢ်ကတိၤ ကလီကလီ လီၤ. 7 ပှၤတဖၣ်န့ၣ် တၢ်မိၣ်ကဲအသး လၢတၢ်သိၣ်တၢ်သီ သရၣ် ဘၣ်ဆၣ်ဒီး, တၢ် လၢအစံးဝဲမ့ၢ်ဂ့ၤ, တၢ်လၢအကတိၤဆူၣ် လၢအဂ့ၢ်မ့ၢ်ဂ့ၤ, အနၢ် တပၢၢ်ဘၣ်ဝဲဘၣ်. 8 ဘၣ်ဆၣ်ဒီး တၢ်သိၣ်တၢ်သီန့ၣ်, ပမ့ၢ်မၤအီၤ တီတီလိၤလိၤဒီး, ပသ့ၣ်ညါ လၢအမ့ၢ် တၢ်ဂ့ၤလီၤ. 9 ပသ့ၣ်ညါတၢ်အံၤ, တၢ်ပာ်လီၤ တၢ်သိၣ်တၢ်သီ လၢပှၤတီပှၤလိၤ အဂီၢ် တမ့ၢ်ဘၣ်. မ့ၢ်လၢပှၤမၤကမၣ်တၢ်, ဒီးလၢပှၤတစူၢ်ဘၣ်တၢ်ဘၣ်, လၢပှၤတယူးတယီၣ်ဘၣ်ယွၤ, ဒီးလၢပှၤတၢ်ဒဲးဘးဖိ, လၢပှၤတစီတဆှံဘၣ်, ဒီးလၢပှၤအၢပှၤသီ, လၢပှၤတီၢ်အမိၢ်, ဒီးလၢပှၤတီၢ်အပၢ်, လၢပှၤမၤသံပှၤကညီ, 10 လၢပှၤမၤကမၣ်မုၣ်ကမၣ်ခွါ, လၢပှၤအဲၣ်ပကၢၤ, လၢပှၤဟုၣ်န့ၢ် ပှၤကညီ, လၢပှၤကတိၤ တၢ်ကဘျံးကဘျၣ်, လၢပှၤတမၤဘၣ်ဝဲ ဒ်အဆိၣ်တၢ်အသိးတဖၣ် အဂီၢ်လီၤ. ဒီး တၢ်အဂုၤအဂၤ လၢအထီဒါ တၢ်သိၣ်တၢ်သီ အဂ့ၤအဘၣ်, 11 ဒ်ယွၤ လၢအဘၣ် တၢ်ဆိၣ်ဂ့ၤ, အတၢ်သးခုအကစီၣ် အိၣ်ဒီးအလၤကပီၤ, လၢတၢ်ဟ့ၣ်လီၤ လၢယၤအံၤ အသိး, မ့ၢ်အိၣ်ဒီး, လၢအဝဲန့ၣ် အဂီၢ်လီၤ. 12 ဒီးပကစၢ် ယ့ၣ်ၡူးခရံာ် လၢအဒုးဆူၣ်ထီၣ် ယဂံၢ်ယဘါန့ၣ်, ယစံးထီၣ်ပတြၢၤ အဘျုးအဖှိၣ်လီၤ. အဂ့ၢ်ဒ်အံၤ, ပာ်ယၤ လၢပှၤအကလုၢ်တီ, ဒီးပာ်ယၤ လၢတၢ်မၤ အတၢ် အပူၤလီၤ. 13 ယဲဒၣ်အံၤ လၢအခီၣ်ထံးန့ၣ်, ယမ့ၢ် ပှၤဒုၣ်ဒွဲၣ်တၢ်, ဒီးပှၤမၤအၢမၤသီတၢ်, ဒီးပှၤအဒူလီၤ. ဘၣ်ဆၣ်ဒီး ယန့ၢ်ဘၣ် တၢ်သးကညီၤလီၤ. အဂ့ၢ်ဒ်အံၤ, ယတသ့ၣ်ညါဘၣ်တၢ်ဘၣ်, ဒီးယတနာ်ဘၣ်တၢ်ဘၣ်ဒီး, ယ မၤတၢ်န့ၣ်လီၤ. 14 ဒီးပကစၢ် အဘျုးအဖှိၣ် အါထီၣ် အါအါကလဲာ်, အိၣ်ဒီး တၢ်နာ် ဒီးတၢ်အဲၣ်တၢ်ကွံ လၢအအိၣ် လၢယ့ၣ်ၡူးခရံာ် အပူၤလီၤ. 15 တၢ်ကတိၤ လၢအမ့ၢ်အတီ, ဒီးဂ့ၤလၢပှၤခဲလၢာ်တူၢ်လိာ်တထံၣ် မ့ၢ်အအံၤ, ယ့ၣ်ၡူးခရံာ် ဟဲလီၤ လၢဟီၣ်ခိၣ်ချၢ, ဒ်သိး အကအုၣ်က့ၤခီၣ်က့ၤ ပှၤတၢ်ဒဲးဘးဖိ, လၢယမ့ၢ် အဒိၣ်ကတၢၢ် တဂၤလီၤ. 16 ဘၣ်ဆၣ်ဒီး ယဒိးတၢ်သးကညီၤယၤ အဂ့ၢ် မ့ၢ်အအံၤ, ဒ်သိး ယ့ၣ်ၡူးခရံာ် ကဒုးနဲၣ် အတၢ်ဝံသးစူၤ ခဲလၢာ် လၢယၤအဒိၣ်ကတၢၢ် တဂၤအပူၤ လၢယကကဲထီၣ် အဒိအတဲာ် လၢပှၤလၢအကနာ်က့ၤ အီၤလၢခံတဖၣ် အဂီၢ်, ဒ်သိး အကန့ၢ်ဘၣ် တၢ်မူ အထူအယိာ်လီၤ. 17 ဒီးစီၤပၤ အထူအယိာ်, သံတသ့, အိၣ်တဖျါ, ကစၢ်တဂၤဃီန့ၣ်, မ်တၢ်ယူးတၢ်ယီၣ်, ဒီးတၢ်လၤကပီၤ အိၣ်ဒီး အီၤ အစိၤစိၤအဃၣ်ဃၣ် တက့ၢ်. အၤမ့ၣ်. 18 ဖိစီၤတံၤမသ့းဧၢ, တၢ်မၤလိာ်အံၤ ယဟ့ၣ်လီၤနၤ, ဒ်တၢ်စံးပာ် လၢဝံအကျိာ် လၢနဂ့ၢ်နကျိၤ အသိး, ဒ်သိးလၢအဃိန့ၣ် နကဒုးတၢ်ဒုးလၢ အဂ့ၤ, 19 ဒီးအိၣ်ဒီး တၢ်နာ်, ဒီး သး လၢအသ့ၣ်ညါဒၣ်တၢ် လၢအဂ့ၤ, လၢပှၤတနီၤနီၤ ပာ်ကွံာ်ဝဲ သတးဒီး, လၢတၢ်နာ်အဂ့ၢ်န့ၣ် အကဘီ ဟးဂီၤဝဲ လီၤ. 20 စီၤဟူၤမ့းနဲ, ဒီးစီၤအလ့းစၣ်ဒြူး အိၣ်ဝဲ လၢအကျါ လီၤ. ဒီးဒ်သိး တၢ်ကသိၣ်လိအီၤ လၢအသု တဒုၣ်ဒွဲၣ်တၢ် တဂ့ၤန့ၣ်, ယဟ့ၣ်လီၤကွံာ်လံအီၤဆူ မုၣ်ကီၤလံၢ် အစုပူၤ လံ.

1 မၤသးဒ်န့ၣ်ဒီး, လၢတၢ်ခဲလၢာ် အကျါ ယမၤလိာ်ဆိ, လၢပှၤကမၤတၢ် ဃ့ကညး, တၢ်ဘါထုကဖၣ်, တၢ်သကွံၢ်ကညး, တၢ်စံးထီၣ်ပတြၢၤ တၢ်အဘျုးအဖှိၣ်, လၢပှၤကညီခဲလၢာ် အဂီၢ်, 2 လၢစီၤပၤ, ဒီး ကယဲၢ် ပှၤအိၣ်လၢပဒိၣ်အလီၢ် အဂီၢ်, ဒ်သိး ပကအိၣ်ဂၢၢ်အိၣ်ဘှီၣ်, ဒီးအိၣ်ဃူအိၣ်ဖိး လၢကယဲၢ် တၢ်ယူးတၢ်ယီၣ်ယွၤ, ဒီးတၢ်ကဒုလီၤတံၢ် အပူၤလီၤ. 3 အဂ့ၢ်ဒ်အံၤ, တၢ်န့ၣ်မ့ၢ် တၢ်အဂ့ၤ, ဒီးတၢ် ဘၣ်ယွၤအသး လၢအအုၣ်က့ၤခီၣ်က့ၤပှၤလီၤ. 4 အဝဲဒၣ်န့ၣ် ဆၢဝဲ လၢပှၤကညီခဲလၢာ် ကတုၤ လၢတၢ်အုၣ်က့ၤခီၣ်က့ၤအီၤ, ဒီးကသ့ၣ်ညါထီၣ် တၢ်မ့ၢ်တၢ်တီန့ၣ်လီၤ. 5 အဂ့ၢ်ဒ်အံၤ, ယွၤ အိၣ်ဝဲတဂၤ, ဒီးလၢယွၤ ဒီးပှၤကညီ အဘၢၣ်စၢၤန့ၣ် ပှၤ အိၣ်ဝဲ တဂၤလီၤ. 6 အဝဲဒၣ်န့ၣ်မ့ၢ် ပှၤကညီ ယ့ၣ်ၡူးခရံာ် တဂၤ, လၢအဟ့ၣ်လီၤဒၣ်အသး လၢ တၢ်ပှ့ၤက့ၤ လၢပှၤခဲလၢာ် အဂီၢ်, လၢအကဘၣ်အုၣ်အသး ဖဲအမုၢ်အလါဘၣ်န့ၣ်လီၤ. 7 ဒီးလၢတၢ်န့ၣ် အဂီၢ် တၢ်ပာ်ယၤ လၢပှၤစံၣ်တဲၤတဲလီၤတၢ်, ဒီးပှၤတၢ်မၢဖိ လီၤ. ယကတိၤ တၢ်အမ့ၢ်အတီ, ယတကတိၤ တၢ်ကဘျံးကဘျၣ်ဘၣ်, တၢ်ပာ်ယၤ လၢပှၤကလုာ်တဖၣ် အသရၣ် လၢတၢ်နာ် ဒီးတၢ်မ့ၢ်တၢ်တီ အပူၤလီၤ. 8 မၤသးဒ်န့ၣ်ဒီး ယသးအိၣ် လၢပိာ်ခွါတဖၣ် အသး တဒိၣ်ထီၣ်ဘၣ်, ဒီးအသး တဒ့ဒီဘၣ်ဒီး, ကယူာ်ထီၣ် အစုစီဆှံ ဒီးဘါထုကဖၣ်တၢ် လၢတၢ်ကိးပူၤဒဲးလီၤ. 9 ဒ်န့ၣ် အသိး လၢပိာ်မုၣ်တဖၣ် ကကူတၢ်သိးတၢ် ဖဲအဂ့ၤအဘၣ်, ဒီးကယၢအသး လၢတၢ်သံၣ်စူးသံၣ်ကျိၤ, ဒီးတၢ်ပာ်အသး သပှၢ်ပှၢ်လီၤ. လၢအသံၣ်ခိၣ်သူ မ့ၢ်ဂ့ၤ, လၢထူဧိၤလွဲဧိၤ မ့ၢ်ဂ့ၤ, လၢတၢ်မျၢ်ပလဲ မ့ၢ်ဂ့ၤ, လၢတၢ်ကူတၢ်သိး အပှ့ၤဒိၣ် မ့ၢ်ဂ့ၤ, တမ့ၢ်ဘၣ်. 10 မ့ၢ်လၢအမၤ တၢ်ဂ့ၤ, ဒ်ပိာ်မုၣ် လၢအအၢၣ်လီၤအီလီၤ လၢအယူးယီၣ်ယွၤတဖၣ်, ဂ့ၤမၤဝဲ အသိးန့ၣ်လီၤ. 11 မ်ပိာ်မုၣ် မၤလိတၢ် လၢတၢ်အိၣ်ဘှီၣ် ဒီးစူၢ်တၢ်ခဲလၢာ် အပူၤ တက့ၢ်. 12 ပိာ်မုၣ် သိၣ်လိနဲၣ်လိတၢ် မ့ၢ်ဂ့ၤ, ပာ်ဒိၣ် အသး လၢပိာ်ခွါအဖိခိၣ် မ့ၢ်ဂ့ၤ, ယ တဟ့ၣ်မၤဘၣ်ယဲဘၣ်, မ့မ့ၢ် လၢအကအိၣ်ဘှီၣ်လီၤ. 13 အဂ့ၢ်ဒ်အံၤ, တၢ်တ့လီၤဆိ စီၤအၤဒၣ်, ဒီးတ့က့ၤ နီၢ်အံၣ်အု လၢခံလီၤ. 14 ဒီးတၢ်လီန့ၢ် စီၤအၤဒၣ် တမ့ၢ်ဘၣ်, မ့ၢ်ပိာ်မုၣ် ဘၣ်တၢ်လီန့ၢ်အီၤ ဒီး, လီၤကမၣ်တၢ်လီၤ. 15 ဘၣ်ဆၣ်ဒီး မ့ၢ်အိၣ်ဝဲဆိးဝဲ လၢတၢ်နာ်, ဒီးတၢ်အဲၣ်တၢ်ကွံ, ဒီးတၢ်စီဆှံ အပူၤ အိၣ်ဒီး တၢ်ပာ်အသး သပှၢ်ပှၢ်ဒီး, ကတုၤ လၢတၢ်အုၣ်က့ၤခီၣ်က့ၤ, လၢအဆံးစၢ် အဖိလီၤ.


၁ တံၤမသ့း 1 Timothy 3

1 တၢ်ကတိၤ လၢအမ့ၢ်အတီ တထံၣ် မ့ၢ်အအံၤ, ပှၤတဂၤဂၤ မ့ၢ်ဆၢကဲထီၣ် လၢပှၤကွၢ်တၢ်ဒီး, မ့ၢ်အဆၢ တၢ်မၤ လၢအဂ့ၤ တမံၤလီၤ. 2 မၤသးဒ်န့ၣ် ဒီးပှၤကွၢ်တၢ်န့ၣ် ဘၣ် မ့ၢ် ပှၤ လၢတၢ်ပာ် တၢ်ကမၣ် လၢအလိၤ အလီၢ်တအိၣ်ဘၣ်, ပှၤအိၣ်ဒီးအမါ တဂၤဧိၤ, ပှၤခိးအသး, ပှၤပာ်အသး သပှၢ်ပှၢ်, ပှၤကဒုလီၤတံၢ်, ပှၤအဲၣ်ပှၤတမှံၤ, ပှၤသိၣ်လိတၢ်သ့လီၤ. 3 တမ့ၢ်ဘၣ် ပှၤအိၣ်လၢစပံးထံအဃၢၤ, ဒီးပှၤတီၢ်တၢ်ဘၣ်. မ့ၢ် ပှၤပာ်အသး ခုၣ်ခုၣ်မုာ်မုာ်, ပှၤတအ့ၣ်လိာ်ဆိးက့ဘၣ်, ပှၤတသးကွံစ့ လၢအလၤကပီၤ တအိၣ်ဘၣ်, 4 ပှၤလၢအစံၣ်ညီၣ် အဟံၣ်ဒၣ်ဝဲ ဂ့ၤဂ့ၤဘၣ်ဘၣ်, ပှၤလၢအသိၣ်နၢၤ အဖိအလံၤ, အိၣ်ဒီး အသူၣ်ဂၢၢ်သးကျၢၤ ခဲလၢာ်လီၤ. 5 အဂ့ၢ်ဒ်အံၤ, ပှၤဂ့ၤစံၣ်ညီၣ် အဟံၣ်ဒၣ်ဝဲ ဒ်လဲၣ်ဒ်လဲၣ်န့ၣ်, မ့ၢ်တသ့ၣ်ညါဘၣ်ဒီး, ကွၢ် ယွၤအတၢ်အိၣ်ဖှိၣ် ကသ့ဒ်လဲၣ်. 6 တမ့ၢ်ဘၣ် ပှၤ ကဲထီၣ်သီ အပျဲၢ်အဘီၣ်ဘၣ် ဒ်သိး အသု တပာ်ထီၣ်ထီ အသး, ဒီးလီၤတဲာ်ဆူ မုၣ်ကီၤလံၢ် အတၢ်လီၤကမၣ် အပူၤ တဂ့ၤလီၤ. 7 ဒီးဘၣ်အိၣ်ဒီး တၢ်အုၣ်အသးဂ့ၤ လၢပှၤအိၣ်လၢခိ စ့ၢ်ကီး, ဒ်သိး တၢ်ဒုၣ်ဒွဲၣ်, ဒီးမုၣ်ကီၤလံၢ် အပျံၤသကွီၤ သုတဘၣ်အီၤ တဂ့ၤလီၤ. 8 ဒ်န့ၣ်အသိး တၢ်အိၣ်ဖှိၣ် အခ့အပှၤတဖၣ်န့ၣ်, ဘၣ်မ့ၢ် ပှၤလၢအသူၣ်ဂၢၢ်သးကျၢၤ, တမ့ၢ်ဘၣ် ပှၤအပျ့ၤခံဘ့ၣ်, ပှၤအီစပံးထံ လၢအအါ, ပှၤမၤတၢ် လၢအလၤအကပီၤ တအိၣ် ဒ်သိးအကန့ၢ်စ့ဘၣ်. 9 ဒီးဘၣ်ဟံးဃာ် တၢ်ခူသူၣ် ဘၣ်ဃးဒီး တၢ်နာ်, လၢအသး လၢအသ့ၣ်ညါဒၣ်တၢ် လၢအဂ့ၤ အပူၤလီၤ. 10 ဒီးပှၤတဖၣ်အံၤ စ့ၢ်ကီး, မ်အဘၣ်ဆိ တၢ်မၤကွၢ်အီၤ ဒီး, လၢခံက့ၤ, ပာ် တၢ်ကမၣ် လၢအလိၤ အလီၢ်မ့ၢ်တအိၣ်ဘၣ်ဒီး, မ်အမၤ တၢ်အိၣ်ဖှိၣ် အခ့အပှၤ အတၢ် တက့ၢ်. 11 ဒ်န့ၣ်အသိး ပိာ်မုၣ်တဖၣ်န့ၣ်, ဘၣ်မ့ၢ် ပှၤလၢအသူၣ်ဂၢၢ်သးကျၢၤ, တမ့ၢ်ဘၣ် ပှၤဒုၣ်ဒွဲၣ်တၢ်ဘၣ်, ဘၣ်မ့ၢ် ပှၤခိးအသး, ပှၤလၢအကလုၢ်တီ လၢတၢ်ခဲလၢာ်န့ၣ်လီၤ. 12 တၢ်အိၣ်ဖှိၣ် အခ့အပှၤန့ၣ်, မ်အအိၣ်ဒီး အမါ တဂၤဧိၤ တက့ၢ်. မ်အစံၣ်ညီၣ် အဖိအလံၤ, ဒီးအဟံၣ်ဒၣ်ဝဲ ဂ့ၤဂ့ၤဘၣ်ဘၣ် တက့ၢ်. 13 အဂ့ၢ်ဒ်အံၤ, ပှၤလၢအမၤ တၢ်အိၣ်ဖှိၣ် အခ့အပှၤ အတၢ် ဂ့ၤဂ့ၤဘၣ်ဘၣ်တဖၣ်န့ၣ်, န့ၢ်ဘၣ် အလီၢ်ဂ့ၤ လၢအကစၢ်ဒၣ်ဝဲ အဂီၢ်, ဒီးအသးခူ တလ့ၢ်အါ လၢတၢ်နာ်ယ့ၣ်ၡူးခရံာ် အပူၤလီၤ. 14 ယမုၢ်လၢ် လၢယကဟဲဆူ နအိၣ်ချ့ချ့ ဘၣ်ဆၣ်ဒီး, ယ ကွဲးန့ၢ်နၤ လၢတၢ်န့ၣ်တဖၣ်, 15 ဒ်သိး ယမ့ၢ်အိၣ်ဃဲးဃဲး နာ်သက့ဒီး, နကသ့ၣ်ညါ လၢနဂ့ၤမၤနသး ဒ်လဲၣ်ဒ်လဲၣ် လၢယွၤအဟံၣ်ပူၤ, လၢအမ့ၢ်ယွၤလၢအမူဝဲ အတၢ်အိၣ်ဖှိၣ်, တၢ်မ့ၢ်တၢ်တီအထူၣ်, ဒီးအခီၣ်ထံးလီၤ. 16 ဒီးပဘၣ် အၢၣ်လီၤအီလီၤ လၢတၢ်ခူသူၣ် ဘၣ်ဃးဒီး တၢ်ယူးတၢ်ယီၣ်ယွၤန့ၣ်, မ့ၢ်အဒိၣ်အယိာ်လီၤ. ယွၤ အိၣ်ဖျါထီၣ် လၢတၢ်ဖံးတၢ်ညၣ် အပူၤ, ဘၣ်တၢ်ပာ်တီပာ်လိၤအီၤ လၢသးန့ၣ်, ဘၣ်တၢ်ထံၣ်ဘၣ်အီၤ လၢကလူးတဖၣ်, ဘၣ်တၢ်စံၣ်တဲၤတဲလီၤအီၤ လၢပှၤကလုာ်တဖၣ် အကျါ, ဘၣ်တၢ်စူၢ်က့ၤနာ်က့ၤအီၤ လၢဟီၣ်ခိၣ်ချၢ, ဘၣ်တၢ်ဟံးထီၣ်က့ၤ အီၤဆူ တၢ်လၤတၢ်ကပီၤ အပူၤန့ၣ်လီၤ.


၁ တံၤမသ့း 1 Timothy 4

1 ဘၣ်ဆၣ်ဒီးသးန့ၣ် စံးဝဲဒၣ် လီၤတံၢ်လီၤဆဲး, လၢပှၤတနီၤနီၤ ကကဒံကဒါကွံာ်အသး လၢတၢ်နာ်အပူၤ လၢခံ လၢလာ် အဆၢအကတီၢ်, ဒီးကနာ်သးတဖၣ် လၢအလီတၢ်, ဒီးတၢ်ဝံတၢ်နါ အတၢ်သိၣ်တၢ်သီ, 2 ပှၤလၢအကတိၤ တၢ်ကဘျံးကဘျၣ် လၢတၢ်လီတၢ်ဝ့ၤ အပူၤ, အိၣ်ဒီး အသးဒၣ်ဝဲ လၢအသ့ၣ်ညါဒၣ်တၢ် ဘၣ် ထးကိၢ်ဂီၤန့ၣ်လီၤ. 3 ပှၤလၢအတြီဝဲ ဒ်သိး ပှၤသုတန့ၢ်မါန့ၢ်ဝၤ တဂ့ၤ, ဒီးမၤလိာ်ဝဲ လၢပှၤဘၣ်ဒုၣ်တၢ်အီၣ် လၢယွၤတ့လီၤဝဲ ဒ်သိး ပှၤလၢအစူၢ်က့ၤနာ်က့ၤတၢ် ဒီးသ့ၣ်ညါ တၢ်မ့ၢ်တၢ်တီတဖၣ်, ကဒိးန့ၢ်ဝဲ ဒီးတၢ်စံးထီၣ်ပတြၢၤ တၢ်အဘျုးအဖှိၣ်လီၤ. 4 အဂ့ၢ်ဒ်အံၤ, ကယဲၢ် ယွၤအတၢ်ဘၣ်တ့ တမံၤလၢ်လၢ် မ့ၢ်အဂ့ၤ, ဒီးပှၤမ့ၢ်တူၢ်လိာ် ဒီးတၢ်စံးထီၣ်ပတြၢၤ အဘျုးအဖှိၣ်ဒီး, တဘၣ်ညိကွံာ် တၢ်နီတမံၤဘၣ်. 5 အဂ့ၢ်ဒ်အံၤ, စီဆှံဝဲ လၢယွၤအကလုၢ်အကထါ, ဒီးတၢ်ဘါထုကဖၣ် အဃိလီၤ. 6 နမ့ၢ်ဘိးဘၣ်သ့ၣ်ညါ ဒီပုၢ်ဝဲၢ်သ့ၣ်တဖၣ် လၢတၢ်တဖၣ်န့ၣ် ဒီး, နကမ့ၢ် ယ့ၣ်ၡူးခရံာ် အခ့အပှၤ လၢအဂ့ၤ, လၢအဘၣ် တၢ်လုၢ်ဒိၣ်ထီၣ်အီၤ လၢတၢ်နာ် အကလုၢ်အကထါ, ဒီးတၢ်သိၣ်တၢ်သီ လၢအဂ့ၤ လၢနလူၤတိၢ်န့ၢ်လံအီၤ လံန့ၣ်လီၤ. 7 မ့မ့ၢ် ပိာ်မုၣ်သးပှၢ်အပူ ကလီကလီတဖၣ်န့ၣ်, ညိကွံာ် တက့ၢ်. ဒီးသိၣ်လီၤဒၣ် နသးဆူ တၢ်ယူးယီၣ် ယွၤန့ၣ် တက့ၢ်. 8 အဂ့ၢ်ဒ်အံၤ, တၢ်သိၣ်လိနီၢ်ခိ, မ့ၢ်အအိၣ်ဒီး အဘျုးအဖှိၣ် တစဲးစဲးလီၤ. မ့မ့ၢ် တၢ်ယူးယီၣ်ယွၤန့ၣ်, အိၣ်ဒီး တၢ်စံးပာ် ဘၣ်ဃးဒီး အအံၤတဃၣ်, ဒီးခဲကိာ်တဃၣ် သတးဒီး, အိၣ်ဒီး အဘျုးအဖှိၣ် လၢတၢ်ခဲလၢာ် အဂီၢ်လီၤ. 9 တၢ်ကတိၤ တထံၣ်န့ၣ်, မ့ၢ်အမ့ၢ်အတီ, ဒီးဂ့ၤလၢ ပှၤခဲလၢာ်တူၢ်လိာ်အီၤလီၤ. 10 အဂ့ၢ်ဒ်အံၤ, လၢတၢ်န့ၣ် အဃိဒီး, ပမၤဘှံးပသး, ဒီးပဘၣ် တၢ်ဒုၣ်ဒွဲၣ်လီၤ. အဂ့ၢ်ဒ်အံၤ, ပမုၢ်လၢ်လံတၢ် လၢယွၤ လၢအမူဝဲန့ၣ်လံ. အဝဲဒၣ် မ့ၢ် ပှၤအုၣ်က့ၤခီၣ်က့ၤပှၤခဲလၢာ်, လီၤဆီဒၣ်တၢ် ပှၤလၢအစူၢ်က့ၤနာ်က့ၤတၢ်လီၤ. 11 တၢ်န့ၣ်တဖၣ် မၤလိာ် ဒီးသိၣ်လိ တက့ၢ်. 12 နဲဒၣ်အံၤ, မ်နသု တဒုးမၤတရီတပါနၤ လၢနသးစၢ် အဃိ, လၢပှၤနီတဂၤ တဂ့ၤ. မ့မ့ၢ် မ်နကဲ လၢတၢ်အဒိအတဲာ် လၢပှၤစူၢ်က့ၤနာ်က့ၤတၢ် အမဲာ်ညါ လၢတၢ်ကတိၤ, လၢတၢ်ဖံးတၢ်မၤ, လၢတၢ်အဲၣ်တၢ်ကွံ, လၢတၢ်စူၢ်တၢ်နာ်, လၢတၢ်စီဆှံ အပူၤ တက့ၢ်. 13 ယတချုးတုၤဒံး ဘၣ်ဒီးပာ်နသး လၢတၢ်ကွၢ်လံာ်ကွၢ်လဲၢ်, လၢတၢ်သဆၣ်ထီၣ် ပှၤအခံ, လၢတၢ်သိၣ်က့ၤသီက့ၤတၢ် တက့ၢ်. 14 တၢ်ဟ့ၣ် လၢအအိၣ် လၢနပူၤ, လၢတၢ်ဟ့ၣ်လီၤနၤ, ဒ်ဝံအကျိာ် အသိး, အိၣ်ဒီး ပသူၣ်က့သးပှၢ် အတၢ်ပာ်စု လၢနလိၤန့ၣ်, နတအံးတကွၢ်ဘၣ်ဒီး, နသုတအိၣ် တဂ့ၤ. 15 တၢ်န့ၣ်တဖၣ် ဆိကမိၣ် ဒီးဟ့ၣ်လီၤ နသး လၢအီၤ ဒ်သိး နတၢ်သ့ထီၣ်ဘၣ်ထီၣ် ကအိၣ်ဖျါ လၢပှၤခဲလၢာ် အမဲာ်ညါ တက့ၢ်. 16 ပလီၢ်နသး လၢနကစၢ်ဒၣ်နဲ အဂ့ၢ်, ဒီးလၢတၢ်သိၣ်တၢ်သီ အဂ့ၢ် တက့ၢ်. အိၣ်လၢအပူၤဆိး လၢအပူၤ တက့ၢ်. အဂ့ၢ်ဒ်အံၤ, နမ့ၢ် မၤဒ်န့ၣ်ဒီး, နကအုၣ်က့ၤခီၣ်က့ၤ နသးဒၣ်နဲ, ဒီးပှၤလၢအနၢ်ဟူတၢ် လၢနၤတဖၣ်လီၤ.


၁ တံၤမသ့း 1 Timothy 5

1 ဒူပှၤသးပှၢ်အလိၤ တဂ့ၤ. မ့မ့ၢ် ဃ့ကညးအီၤ ဒ်ပၢ်အသိး, ပိာ်ခွါ လၢအသးစၢ်တဖၣ်န့ၣ်, ဒ်ဒီပုၢ်ဝဲၢ်ခွါ အသိး, 2 ပိာ်မုၣ်သးပှၢ်တဖၣ်န့ၣ်, ဒ်မိၢ်သ့ၣ်တဖၣ် အသိး, ပိာ်မုၣ် လၢအသးစၢ်တဖၣ်န့ၣ်, ဒ်ဒီပုၢ်ဝဲၢ်မုၣ် အသိး လၢတၢ်စီဆှံ ခဲလၢာ် အပူၤ တက့ၢ်. 3 ပှၤမုၣ်ကမဲ လၢအမ့ၢ် မုၣ်ကမဲနီၢ်နီၢ်တဖၣ်န့ၣ်, မၤလၤမၤကပီၤအီၤ တက့ၢ်. 4 မ့မ့ၢ် ပှၤမုၣ်ကမဲ တဂၤဂၤ မ့ၢ်အိၣ်ဒီး အဖိအလံၤ မ့ၢ်ဂ့ၤ, အလံၤအလိၤ မ့ၢ်ဂ့ၤ, မ်အဝဲသ့ၣ် မၤလိဆိ တၢ်ယူးယီၣ်ယွၤ လၢအဟံၣ်ဒၣ်ဝဲ အပူၤ, ဒီးလိးက့ၤ အမိၢ်အပၢ် အဘျုးအဖှိၣ် တက့ၢ်. အဂ့ၢ်ဒ်အံၤ, တၢ်အံၤ မ့ၢ်တၢ်ဘၣ်ယွၤ အသးလီၤ. 5 ဒီးပှၤလၢအမ့ၢ်မုၣ်ကမဲနီၢ်နီၢ်, ဒီးအိၣ်သယုၢ် တဂၤန့ၣ်, မုၢ်လၢ်တၢ် လၢယွၤအပူၤလံ, ဒီးအိၣ်ဝဲဆိးဝဲ လၢတၢ်ဃ့ကညး, ဒီးတၢ်ဘါထုကဖၣ် အပူၤ လၢမုၢ်ဆါ ဒီးလၢမုၢ်နၤလီၤ. 6 မ့မ့ၢ် ပိာ်မုၣ် လၢအမုာ်လၤတၢ်န့ၣ်, မူဝဲ အဖၢမုၢ် ဒီး, သံလံဝဲလံ. 7 ဒီးတၢ်န့ၣ်တဖၣ် မၤလိာ်, ဒ်သိး တၢ်ပာ်တၢ်ကမၣ် လၢအလိၤအလီၢ် သုတအိၣ် တဂ့ၤ. 8 ဘၣ်ဆၣ်ဒီး ပှၤမ့ၢ်တအံးတကွၢ်ဘၣ် အတၢ်ဒၣ်ဝဲ, လီၤဆီဒၣ်တၢ် အဟံၣ်ဖိဒၣ်ဝဲဒီး, မ့ၢ်အညိကွံာ် တၢ်နာ် ဒီးအၢန့ၢ် ပှၤတနာ်ဘၣ်တၢ် တက့ၢ်လီၤ. 9 ပှၤမုၣ်ကမဲ လၢအသး တပှဲၤထီၣ်ဒံးဘၣ် အနံၣ် ဃုဆံန့ၣ်, မ်ပှၤသုတဆဲးလီၤ အမံၤ တဂ့ၤ. ပှၤလၢအဝၤအိၣ်တ့ၢ် တဂၤဧိၤ, 10 ပှၤလၢအမၤတၢ်ဂ့ၤ, ဒီးအိၣ်ဒီး တၢ်အုၣ်အသး လၢအဂီၢ်, မ့ၢ်လုၢ်အီၣ်လုၢ်အီတ့ၢ် အဖိအလံၤ, မ့ၢ်တူၢ်လိာ်တ့ၢ် ပှၤတမှံၤ, မ့ၢ်သ့စီတ့ၢ် ပှၤစီဆှံအခီၣ်, မ့ၢ်မၤစၢၤတ့ၢ် ပှၤဘၣ်တၢ်ဖှီၣ်တၢ်နး, မ့ၢ်ဂုာ်မၤတ့ၢ် တၢ်ဂ့ၤခဲလၢာ်ဒီး, မ်ပှၤဆဲးလီၤအမံၤ တက့ၢ်. 11 မ့မ့ၢ် ပှၤမုၣ်ကမဲ လၢအသးစၢ်ဒံးတဖၣ်န့ၣ်, တြီကွံာ် အီၤ တက့ၢ်. အဂ့ၢ်ဒ်အံၤ, တုၤ အဒိး ခရံာ် အတၢ်သိၣ်တၢ်သီ တကဲလၢၤဘၣ်ဒီး, ကဆၢန့ၢ်အဝၤ, 12 ဒီးကဘၣ် တၢ်စံၣ်ညီၣ်ဃၣ်, အဂ့ၢ်ဒ်အံၤ, ညိကွံာ် အကလုၢ်တီ လၢအခီၣ်ထံးလီၤ. 13 ဒီးတဘျီဃီ ကမၤလိဝဲ ဒ်သိး အကဝံသးကၢၣ်, ဒီးလဲၤဝ့ၤဝီၤ တဟံၣ်ဘၣ်တဟံၣ် တဟံၣ်ဘၣ်တဟံၣ် လီၤ. ဒီးဝံသးကၢၣ် အခိၣ်တလိာ်, စံးက့ၤ ပှၤဂၤ အတၢ်စံးဃဲၤ, ဒီးနါစိၤမၤတၢ်, ဒီးကတိၤတၢ် လၢအတဂ့ၤ ကတိၤဘၣ်လီၤ. 14 မၤသးဒ်န့ၣ်ဒီး ယသးအိၣ် လၢပှၤမုၣ်ကမဲ လၢအသးစၢ်တဖၣ်န့ၣ်, ကန့ၢ်ဝၤ, ဆံးစၢ် အဖိ, ကွၢ် အဟံၣ်အဃီ, ဒီး သုတဟ့ၣ် အလီၢ် လၢဒုၣ်ဒါ ကဒုၣ်ဒွဲၣ်တၢ်န့ၣ် တဂ့ၤလီၤ. 15 အဂ့ၢ်ဒ်အံၤ, ခဲကနံၣ်အံၤ ဒၣ်လဲာ် ပှၤတနီၤနီၤ ဃၣ်ကပၤလံအသး ထွဲ မုၣ်ကီၤလံၢ် အခံလီၤ. 16 ပှၤလၢအစူၢ်က့ၤနာ်က့ၤတၢ်, ပိာ်မုၣ်မ့ၢ်ဂ့ၤ, ပိာ်ခွါမ့ၢ်ဂ့ၤ, မ့ၢ်အိၣ်ဒီး ပှၤမုၣ်ကမဲဒီး, မ်အဝဲဒၣ် မၤစၢၤအီၤ တက့ၢ်. ဒီးမ် အသု တမၤဃၢ တၢ်အိၣ်ဖှိၣ် အလိၤ တဂ့ၤ. ဒ်သိး တၢ်အိၣ်ဖှိၣ် ကမၤစၢၤ ပှၤလၢအမ့ၢ် ပမုၣ်ကမဲနီၢ်နီၢ်လီၤ. 17 ပှၤသူၣ်က့သးပှၢ် လၢအကွၢ်တၢ် ဂ့ၤဂ့ၤဘၣ်ဘၣ်တဖၣ်န့ၣ်, မ်ပှၤပာ်အီၤ လၢပှၤဂ့ၤန့ၢ်ဘၣ် တၢ်ယူးတၢ်ယီၣ် ခံစး, ဒီးလီၤဆီဒၣ်တၢ် ပှၤလၢအစံၣ်တဲၤတဲလီၤ တၢ်အကလုၢ်အကထါ, ဒီးသိၣ်က့ၤသီက့ၤတၢ်တဖၣ်န့ၣ် တက့ၢ်. 18 အဂ့ၢ်ဒ်အံၤ, တၢ်ကွဲးအသး စံးဝဲဒၣ်, ဂီၤဖံး လၢအယီၢ်ဘုန့ၣ်, သုတပသံးဃာ် အထးခိၣ် တဂ့ၤ, ဒီးပှၤမၤတၢ်ဖိန့ၣ်, ဂ့ၤန့ၢ်ဘၣ် အဘူးအလဲလီၤ. 19 တၢ်ပာ်တၢ်ကမၣ် လၢပှၤသူၣ်က့သးပှၢ် အလိၤန့ၣ်, ပှၤအုၣ်အသး ခံဂၤ သၢဂၤ မ့ၢ်တအိၣ်ဘၣ်ဒီး, သုတတူၢ်လိာ် တဂ့ၤ. 20 ပှၤလၢအမၤကမၣ်တၢ်တဖၣ်န့ၣ်, ဒ်သိး ပှၤဂၤ ကပျံၤတၢ်ဒီး, သိၣ်ဃီၣ်အီၤ လၢပှၤခဲလၢာ် အမဲာ်ညါ တက့ၢ်. 21 ဒီးယမၤလိာ်နၤ လၢယွၤ, ဒီးယ့ၣ်ၡူးခရံာ်, ဒီးကလူး လၢတၢ်ဃုထၢအီၤတဖၣ် အမဲာ်ညါ, လၢနတစံၣ်ညီၣ်ပာ်ဘၣ် တၢ်ဘၣ်, ဒီးနတမၤတၢ် ဒိၣ်ဆံးအါစှၤ နီတမံၤဘၣ် ဒီး, တိၢ်န့ၢ်တၢ်န့ၣ်တဖၣ် တက့ၢ်. 22 ပာ်စုချ့ချ့ လၢပှၤအလိၤ နီတဂၤတဂ့ၤ. ဒီးပာ်ဘၣ်ဃး နသး ဒီးပှၤဂၤ အတၢ်ကမၣ် တဂ့ၤ. အိၣ်စီအိၣ်ဆှံ နကစၢ်ဒၣ်နဲ တက့ၢ်. 23 အီလၢၤ ထံ တဂ့ၤ. မ့ၢ်နသအိပူၤ အဃိ, ဒီးနမၤ တကဲဘၣ် တလီၢ်လီၢ် တလီၢ်လီၢ် အဃိဒီး, အီစပံးထံ တစဲး တက့ၢ်. 24 ပှၤတနီၤနီၤန့ၣ် အတၢ်ဒဲးဘး အိၣ်ဖျါဝဲဒီး လဲၤပာ်ဆူ တၢ်စံၣ်ညီၣ်လီၤ. ဒီးတနီၤနီၤန့ၣ် အတၢ်ဒဲးဘး ပိာ်အခံ လီၤ. 25 ဒ်န့ၣ်သိးစ့ၢ်ကီး တၢ်မၤအဂ့ၤ လၢအအိၣ်ဖျါပာ်ဝဲန့ၣ် အိၣ်ဝဲ, ဒီးတၢ်လၢအတဒ်န့ၣ်အသိးဘၣ်န့ၣ် အိၣ်ခူသူၣ် တသ့ဘၣ်.


၁ တံၤမသ့း 1 Timothy 6

1 ဖဲဒၣ် အကုၢ်အပှၤ လၢအအိၣ် လၢနီၣ်ယိးဘိ အဖီလာ်တဖၣ်န့ၣ်, မ်အပာ် အကစၢ်တဖၣ်ဒၣ်ဝဲ လၢပှၤဂ့ၤ ဒိးတၢ်လၤကပီၤ ခဲလၢာ် တက့ၢ်, ဒ်သိး ယွၤအမံၤ, ဒီးအတၢ်သိၣ်တၢ်သီ သုတဘၣ် တၢ်ဒုၣ်ဒွဲၣ် တဂ့ၤန့ၣ်လီၤ. 2 ဒီးပှၤအိၣ်ဒီး အကစၢ်တဖၣ် လၢအစူၢ်က့ၤနာ်က့ၤတၢ်န့ၣ်, မ်အသု တမၤအီၤတရီတပါ, လၢအမ့ၢ် ဒီပုၢ်ဝဲၢ် အဃိ တဂ့ၤ. အခိၣ် တလိာ်, မ်အမၤ အတၢ်ဆူၣ်ဒၣ်တၢ် တက့ၢ်. အဂ့ၢ်ဒ်အံၤ, ပှၤလၢအဒိးန့ၢ် တၢ်မၤဂ့ၤအီၤတဖၣ် မ့ၢ် ပှၤလၢအစူၢ်က့ၤ နာ်က့ၤတၢ်, ဒီးပှၤ လၢတၢ်အဲၣ်အီၤလီၤ. သိၣ်လိ တၢ်အံၤတဖၣ် ဒီးသဆၣ်ထီၣ် အခံ တက့ၢ်. 3 ပှၤမ့ၢ်သိၣ်က့ၤသီက့ၤ တၢ်ဂုၤတၢ်ဂၤ, ဒီးတအၢၣ်လီၤ အီလီၤဘၣ် ပကစၢ် ယ့ၣ်ၡူးခရံာ် အကလုၢ်ဂ့ၤ အကထါဘၣ်, ဒီးတၢ်သိၣ်တၢ်သီ ဘၣ်ဃးဒီး တၢ်ယူးယီၣ်ယွၤ တဂၤဂၤဒီး, 4 မ့ၢ်အအိၣ်ဒီးအသး ကဖိထီၣ်, ဒီးတသ့ၣ်ညါဘၣ် တၢ်နီတမံၤဘၣ်. မ့ၢ်အအဲၣ်ဒိး တၢ်သံကွၢ်သံဒိးဒီး တၢ်တဲးလိာ်ဃိလိာ် လၢတၢ်ကတိၤတဖၣ် အဂ့ၢ်, လၢအမၤအိၣ်ထီၣ် တၢ်သူၣ်က့ၣ်သးက့ၣ်, တၢ်အ့ၣ်လိာ်ဆိးက့, တၢ်ဒုၣ်ဒွဲၣ်, တၢ်ဆိကမိၣ်တၢ်အၢ, 5 တၢ်ကတိၤ လၢအတဂိာ်တသီၣ်ဘၣ်တၢ်, ဘၣ်ဃးဒီး ပှၤအသူၣ်အၢအသးသီ, ဒီးတအိၣ်ဘၣ်ဒီး တၢ်မ့ၢ်တၢ်တီဘၣ်. ဒီးပာ် တၢ်ယူးယီၣ်ယွၤ လၢတၢ်မၤ အါထီၣ်တၢ်လီၤ. 6 ဘၣ်ဆၣ်ဒီး တၢ်ယူးယွၤ အိၣ်ဒီး သူၣ်မံသးမံန့ၣ်, မ့ၢ်တၢ်မၤ အါထီၣ်တၢ် ဒိၣ်မးလီၤ. 7 အဂ့ၢ်ဒ်အံၤ, ပတဟဲစိာ်တၢ်ဆူ ဟီၣ်ခိၣ် နီတမံၤဘၣ်, ဒီးတၢ်အိၣ်ဖျါဝဲ လၢပက့ၤစိာ်တၢ်တသ့စ့ၢ်ကီးဘၣ် နီတမံၤဘၣ်. 8 ဒီးပတၢ်အီၣ်တၢ်အီ, ဒီးပကူပသိးမ့ၢ် အိၣ်ဒီး, ပကသူၣ်မံသးမံ လၢတၢ်တဖၣ်န့ၣ်လီၤ. 9 မ့မ့ၢ် ပှၤလၢအသါ ကကဲ ပှၤအထူးအတီၤတဖၣ်န့ၣ်, လီၤဘၣ် လၢတၢ်လ့ပစီ, ဒီးတၢ်အပျံၤသကွီၤ, ဒီးသးကွံတၢ် အါမံၤ လၢအတဂ့ၤဘၣ် ဒီးမၤအၢတၢ်လီၤ. အဝဲန့ၣ် မၤလီၤဘျၢ ပှၤကညီ လၢတၢ်ဟးဂူာ်ဟးဂီၤ, ဒီးတၢ်ဟါမူၤဟါမၢ် အပူၤလီၤ. 10 အဂ့ၢ်ဒ်အံၤ, တၢ်အဲၣ်စ့န့ၣ်, မ့ၢ်တၢ်အၢတၢ်သီ ခဲလၢာ် အဂံၢ်လီၤ. အဝဲန့ၣ် ပှၤတနီၤနီၤ ဆၢန့ၢ်ဘၣ် သတးဒီး, ဃၣ်ကွံာ်အသး လၢတၢ်နာ်, ဒီးဆဲးဖျိးအသး လၢတၢ်ကိၢ်တၢ်ဂီၤ အါမံၤလီၤ. 11 မ့မ့ၢ်နဲဒၣ်, ယွၤ အပှၤကညီဧၢ, ဃ့ၢ်ပူၤဖျဲးကွံာ် တၢ်န့ၣ်တဖၣ် တက့ၢ်. ဒီးလူၤ တၢ်တီတၢ်လိၤ, တၢ်ယူးယီၣ်ယွၤ, တၢ်စူၢ်တၢ်နာ်, တၢ်အဲၣ်တၢ်ကွံ, တၢ်ဝံသးစူၤ, တၢ်သူၣ်စူၤသးစူၤသ့ၣ်တဖၣ် တက့ၢ်. 12 တၢ်နာ် အတၢ်ဒုး လၢအဂ့ၤန့ၣ်, ဒုးတက့ၢ်. ဂုာ်ဟံးန့ၢ် တၢ်မူ အထူအယိာ် တက့ၢ်. တၢ်ကိးတ့ၢ်နၤ လၢအဝဲန့ၣ် အဂီၢ်, ဒီးနအၢၣ်လီၤအီလီၤလံ တၢ်အၢၣ်လီၤအီလီၤ အဂ့ၤ လၢပှၤအုၣ်အသး အါဂၤ အမဲာ်ညါလီၤ. 13 ယမၤလိာ်နၤ လၢယွၤ လၢအဒုးမူ တၢ်ခဲလၢာ်တဂၤ အမဲာ်ညါ, ဒီးယ့ၣ်ၡူးခရံာ် အမဲာ်ညါ, လၢအအုၣ်အသး လၢတၢ်အၢၣ်လီၤအီလီၤ အဂ့ၤ လၢစီၤပီၢ်တံၤပံၤလး အမဲာ်ညါန့ၣ်, 14 လၢနကတိၢ်န့ၢ် တၢ်မၤလိာ် လၢတၢ်အမဲၣ် ဒီးတၢ်ပာ်တၢ်ကမၣ် လၢနလိၤ အလီၢ် တအိၣ်ဘၣ်, တုၤလၢပကစၢ် ယ့ၣ်ၡူးခရံာ် အတၢ်အိၣ်ဖျါန့ၣ်လီၤ. 15 အဝဲန့ၣ် လၢအဆၢ အကတီၢ်ဒၣ်ဝဲ အပူၤန့ၣ်, ပှၤလၢအဘၣ်ဆိၣ်ဂ့ၤ ဆိၣ်ဝါ, လၢအမ့ၢ် ကစၢ်နီၢ်နီၢ် တဂၤဃီ, စီၤပၤတဖၣ် အစီၤပၤ, ကစၢ်တဖၣ် အကစၢ်, 16 ပှၤလၢအသံတသ့ဘၣ် တဂၤဃီ, လၢအအိၣ်ဝဲဆိးဝဲ လၢတၢ်ကပီၤ လၢပှၤသုးဘူး အသးဆူ အအိၣ် တကဲဘၣ်, ပှၤလၢပှၤကညီ တထံၣ်ဘၣ် နီတဂၤဘၣ်, ဒီးထံၣ်ဝဲ တသ့ဘၣ်, ကလီၣ်ဖျါထီၣ်လီၤ. အဝဲဒၣ်, တၢ်လၤကပီၤ, တၢ်စိတၢ်ကမီၤ, မ်အအိၣ်ဒီးအီၤ လီၤထူလီၤယိာ် တက့ၢ်. အၤမ့ၣ်. 17 မၤလိာ် ပှၤအထူးအတီၤ လၢတၢ်အိၣ် လၢခိအံၤ, လၢအသု တပာ်ထီၣ်ထီအသး, ဒီးသနံာ်သန့ၤအသး လၢတၢ်ထူးတၢ်တီၤ လၢအတဂၢၢ်တကျၢၤဘၣ် တဂ့ၤ. မ့ၢ်လၢယွၤ လၢအဒုးအိၣ်ထီၣ် ပတၢ်ခဲလၢာ် ထူးထူးတီၤတီၤ လၢပကမုာ်လၤ လၢအပူၤန့ၣ် တဂၤ တက့ၢ်. 18 မၢအမၤဂ့ၤတၢ်, ဒီးထူးထီၣ်တီၤထီၣ် လၢတၢ်မၤဂ့ၤတဖၣ်, ဒီးဟ့ၣ် တၢ်ညီ, ဒီးဟ့ၣ် တၢ်မၤစၢၤ လၢပှၤဂၤန့ၣ်, 19 ဒီးပာ်ဖှိၣ် လၢအဂီၢ်ဒၣ်ဝဲ တၢ်အခီၣ်ထံးဂ့ၤ လၢခဲကိာ်တဃၣ် အဂီၢ်, ဒ်သိး အကဂုာ်ဟံးန့ၢ် တၢ်မူ အထူအယိာ်န့ၣ် တက့ၢ်လီၤ. 20 စီၤတံၤမသ့းဧၢ, ပၢၤတၢ် လၢတၢ်ဟ့ၣ်လီၤနၤန့ၣ် တက့ၢ်. ဟးဆှဲး တၢ်အၢတၢ်သီ အတၢ်ကတိၤ ကလီကလီ, ဒီးတၢ်လၢပှၤကိးကမၣ်ဝဲ လၢတၢ်သ့ၣ်ညါန့ၣ်, အတၢ်တဲးလိာ်ဃိလိာ် တက့ၢ်. 21 တၢ်န့ၣ် ပှၤတနီၤနီၤ အၢၣ်လီၤ အီလီၤ သတးဒီး, ဃၣ်ကွံာ်အသး လၢတၢ်နာ်လီၤ. တၢ်အဘျုးအဖှိၣ်န့ၣ် မ်အအိၣ်ဒီးနၤ တက့ၢ်.